བསམ་པ་ཐག་པ་

བསམ་པ་ཐག་པ་ཞེས་པ་ནི་ཁ་ཙམ་ཚིག་ཙམ་གྱི་བསམ་པ་མ་ཡིན་པར་སྙིང་ཐག་པ་ནས་བྱུང་བའི་ཡིད་ཆེས་ལྡན་པའི་སྒོ་ནས་གཞན་དོན་བསྒྲུབ་པ་དང་བཤགས་པ་ལ་སོགས་པའི་སྐབས་ཀྱི་བསམ་པའི་ཀུན་སློང་ནུས་སྟོབས་ཅན་ཞིག་གོ །
 སྒྲ་བཤད། 
སེམས་ཀྱིས་དམིགས་ནས་ཡིད་ལ་བྱེད་པའམ་བློ་གཏད་ཅིང་བཅོས་མིན་སེམས་ཀྱི་གཏིང་ནས་ཐག་བཅད་པའམ་བློ་བརྟན་འགྱུར་མེད་ཀྱི་བསམ་བློ་ཞིག་ཡིན་པས་ན་བསམ་པ་ཐག་པ་ཞེས་བརྗོད་དོ། །
 མཚན་ཉིད། 
ཁ་ཙམ་ཚིག་ཙམ་གྱི་བསམ་བློ་མ་ཡིན་པར་སྙིང་ཐག་པ་ནས་ཡིད་ཆེས་དང་རབ་ཏུ་དད་པ་ཆེན་པོ་དང་ལྡན་པའི་བསམ་བློ་ཁྱད་པར་ཅན་ཞིག་གོ །
 ནང་དོན། 
ཁ་ཙམ་མ་ཡིན་པའི་བསམ་པ། "ཁ་ཙམ་ཚིག་ཙམ་མ་ཡིན་པར་བསམ་པ་ཐག་པས་ཏེ་སྙིང་ཐག་པ་ནས་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པས་ཁ་ནས་སྨྲ་རྒྱུ་ཙམ་མ་ཡིན་པར་སེམས་ཀྱི་གཏིང་ནས་ངོ་མ་དད་པ་དང་ལྡན་དགོས་པ་བསྟན་པ་ཡིན། དཔེར་ན། བཤགས་པ་བྱེད་སྐབས་ཁ་ནས་སྐུ་བསྟོད་བྱ་རྒྱུ་ཙམ་མ་ཡིན་པར་སེམས་ཀྱི་ནང་ནས་ངེས་པ་དང་འགྱོད་སེམས་ཡོད་དགོས་པ་ལྟ་བུ་ཡིན་ནོ། །གུས་པ་ཆེན་པོ། "བསམ་པ་ཐག་པས་ནི་གུས་པ་ཆེན་པོས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པས་བསམ་པ་ཐག་པ་ནི་གུས་པ་ཆེན་པོ་ཞེས་པ་དང་དོན་མཚུངས་ཡིན་པ་བསྟན་ཅིང་། དེས་ན་གུས་པ་ཆེན་པོ་ནི་སེམས་ཀྱི་གཏིང་ནས་མཆོད་འོས་ལ་སོགས་པ་རྣམས་འདུད་པའི་བློ་ཞིག་ལ་གོ་སྟེ། རྣམ་རྟོག་མང་པོ་མེད་པར་ཡིད་ཆེས་པ་ཞིག་ཡིན་ནོ། །
 བཤགས་པའི་སྐབས་སུ་བསམ་པ་ཐག་པ། 
འགྱོད་སེམས་དང་བཅས་པའི་བཤགས་པ། "འགྱོད་བཞིན་དུ་བསམ་པ་ཐག་པས་མགོན་པོ་རྣམས་ལ་བཤགས་ཏེ་མི་འཆབ་ཅིག་མི་སྦེད་པའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པས་བཤགས་པ་བྱེད་སྐབས་སྔོན་ཆད་སྡིག་པ་བྱས་པ་ལ་ངེས་པར་དུ་འགྱོད་སེམས་ཡོད་དགོས་པ་དང་། དེ་ལྟར་བྱས་ནས་སངས་རྒྱས་སྲས་དང་བཅས་པ་ལ་ཁ་གསལ་དུ་མཐོལ་ལོ་བདེར་རོགས། འདི་ལྟར་མ་བྱས་ན་སྡིག་པ་རང་བཞིན་གྱིས་དག་པར་མི་འགྱུར་བ་ཡིན་ནོ། །སྡིག་པའི་ལས་དང་འབྲས་བུ་ལ་ངེས་པ། "གཏི་མུག་འཁྲུལ་པས་བདག་ནོན་ཏེ་གཞན་གྱིས་སྡིག་པ་བྱས་པ་ལ་རྗེས་སུ་ཡི་རང་བ་གང་བགྱིས་པའི་བཤགས་བྱའི་ནོངས་པའམ་ཉེས་པ་དེ་ལ་ནི་རང་གིས་ཉེས་པར་མཐོང་ཞིང་རྟོགས་པར་བགྱིས་ཏེ། བཤགས་ཚུལ་འགྱོད་སེམས་བསྐྱེད་དེ་བསམ་པ་ཐག་པའམ་སྙིང་ཐག་པའི་སྒོ་ནས།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་པས་རང་གིས་སྔོན་ཆད་ལས་དང་ལས་ཀྱི་འབྲས་བུ་ལ་མི་ཤེས་པས་སྡིག་པ་བྱས་པ་དེ་དག་སླར་ཤེས་ནས་ཉེས་པར་མཐོང་དགོས་པས། དཔེར་ན། གཞན་གྱིས་སྡིག་པ་བྱེད་པ་མཐོང་ནས་དགའ་བ་བྱས་པ་དེ་ཡང་སྡིག་པ་ཡིན་པ་ཤེས་ནས་འགྱོད་སེམས་སྐྱེ་དགོས་པ་ལྟ་བུ་ཡིན་ནོ། །
 བྱང་ཆུབ་སེམས་དང་སྦྲེལ་བ། 
སེམས་ཅན་ཐམས་ཅད་ལ་དམ་བཅའ་བ། "བླ་ན་མེད་པའི་སངས་རྒྱས་ཀྱི་བདེ་བ་ལ་རང་གིས་ཁ་ཙམ་མ་ཡིན་པར་བསམ་པ་ཞེ་ཐག་པས་ནམ་མཁའི་གར་ཁྱབ་ཀྱི་སེམས་ཅན་ཐམས་ཅད་མགྲོན་དུ་གཉེར་བའམ་བོས་ནས་ཇི་ལྟར་ཁས་བླངས་བ་བཞིན་དུ་སྦྱོར་བ་ལག་ལེན་གྱི་སྒོ་ནས་སངས་རྒྱས་ཀྱི་གོ་འཕང་དེ་བསྒྲུབ་པར་མ་བྱས་པའམ་མ་བྱིན་ན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པས་སེམས་ཅན་ཐམས་ཅད་ལ་སངས་རྒྱས་ཀྱི་བདེ་བ་སྒྲུབ་རྒྱུའི་དམ་བཅའ་བ་ལེན་སྐབས་ཀྱང་སེམས་ཀྱི་གཏིང་ནས་དད་པ་བྱ་དགོས་པ་བསྟན། ཁ་ནས་དམ་བཅའ་ལེན་རྒྱུ་ཙམ་མ་ཡིན་པར་སེམས་ཅན་དེ་ཚོ་ཉམ་ཐག་ལ་གནས་པའི་མགྲོན་པོ་ལྟར་བལྟས་ནས་སྙིང་རྗེ་ཆེན་པོ་དང་བཅས་དམ་བཅའ་ལེན་དགོས་པ་ཡིན་ནོ། །སྐད་གསང་མཐོན་པོ། "སྐད་གསང་མཐོན་པོས་སེམས་ཅན་ཐམས་ཅད་མགྲོན་དུ་གཉེར་ནས་དེས་བཤོལ་ཏེ།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་པས་སྐད་གསང་མཐོན་པོ་ཞེས་པ་ནི་བློ་སྤོབས་ཆེན་པོས་འཇིག་རྟེན་གྱི་ཁམས་ཐམས་ཅད་དུ་གཞན་དོན་བསྒྲུབ་པར་ཁས་བླངས་པ་བསམ་པ་ཐག་པ་ཡིན་པར་གོ་བ་ཡིན། གཞན་ཡང་"སྐད་གསང་མཐོན་པོ་ནི་རྩོམ་པ་ཆེན་པོས་སངས་རྒྱས་དང་བྱང་ཆུབ་སེམས་དཔའ་དང་། ལྷ་དང་བཅས་པའི་འཇིག་རྟེན་གྱི་མདུན་དུ། བདག་གིས་དེ་རིང་སྐྱོབ་པ་ཐམས་ཅད་ཀྱི། ཞེས་བྱ་བ་ལ་སོགས་པ་དང་། བདག་གིས་མ་རྒལ་བ་བསྒྲལ་བར་བགྱིའོ་ཞེས་བྱ་བ་ལ་སོགས་པ་སྐད་ཆེར་བྱས་ནས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པས་སེམས་ཅན་ཐམས་ཅད་ལ་སྐྱབས་འགྲོ་དང་སངས་རྒྱས་ཀྱི་གོ་འཕང་སྒྲུབ་རྒྱུའི་དམ་བཅའ་བ་ལེན་སྐབས། ཐམས་ཅད་མཁྱེན་པ་དང་བྱང་ཆུབ་སེམས་དཔའ། ལྷ་སྲིན་སོགས་འགྲོ་བ་ཚང་མ་གྱིས་ཐོས་ཐུབ་པའི་སྐད་ཆེན་པོས་གསལ་པོར་སྨྲ་དགོས་པ་བསྟན་པ་ཡིན་ནོ། །
 ལས་འབྲས་ལ་རྨོངས་པ་ཡིན་ཚེ། 
བདེ་འགྲོར་མི་འགྱུར་བ། "འགྲོ་བ་ཐམས་ཅད་བསླུས་པར་བྱས་ན་བདེ་འགྲོར་ཅི་ག་འགྲོ་བར་འགྱུར་རམ་སྟེ་མི་འགྲོ་བས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་པས་སེམས་ཅན་ཐམས་ཅད་ལ་དམ་བཅའ་བ་ལེན་ནས་བསམ་པ་ཐག་པ་མེད་པར་རྫུན་པར་གྱུར་ཚེ། མི་དང་ལྷ་སོགས་བདེ་འགྲོར་སྐྱེ་ཐུབ་པ་མ་ཡིན་པ་བསྟན་པ་ཡིན། བདེ་འགྲོར་སྐྱེ་རྒྱུ་ནི་དགེ་བའི་ལས་ལ་བརྟེན་དགོས་པ་ཡིན་ཅིང་། རྫུན་པ་སྨྲ་བ་ནི་མི་དགེ་བའི་ལས་ཡིན་པས། རང་གི་བྱང་ཆུབ་སེམས་ཀྱང་རྫུན་པ་ཁོ་ནར་འགྱུར་བ་ཡིན་ནོ། །མི་དགེ་བའི་ལས་ཀྱི་རྣམ་སྨིན། "འགྲོ་བ་མ་ལུས་པའི་དོན་བླ་ན་མེད་པ་དམ་བཅས་ནས་སྒྲུབ་པར་མི་བྱེད་པ་ལྟ་ཅི་སྨོས། དེ་བས་ན་ཆོས་ཡང་དག་པར་སྡུད་པའི་མདོ་ལས་ཀྱང་། རིགས་ཀྱི་བུ་བྱང་ཆུབ་སེམས་དཔའ་བདེན་པ་ལྷུར་བྱེད་པར་འགྱུར་བར་བྱ་སྟེ། གང་བྱང་ཆུབ་སེམས་དཔའ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པ་ལ་སེམས་ཏེ། ཕྱིས་ཡོངས་སུ་གཏོང་ཞིང་སེམས་ཅན་རྣམས་ལའང་ལོག་པར་བྱེད་པ་འདི་ནི་བྱང་ཆུབ་སེམས་དཔའི་བརྫུན་དུ་སྨྲ་བ་ཐ་མ་ཡིན་ནོ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པས་སེམས་ཅན་ཐམས་ཅད་ཀྱི་དོན་བླ་ན་མེད་པའི་བྱང་ཆུབ་སྒྲུབ་རྒྱུའི་དམ་བཅའ་བ་ལེན་ནས་ཕྱིས་སླར་བློ་ལྡོག་པ་ནི། བརྫུན་དུ་སྨྲ་བ་ལས་ཀྱང་ཆེས་ལྕི་བའི་ནོར་འཁྲུལ་ཡིན་པ་དང་། བརྫུན་དུ་སྨྲ་བ་ཐ་མ་ཞེས་པ་ནི་རྫུན་སྨྲ་བའི་ནང་ནས་ཆེས་ལྕི་བའི་ཉེས་པ་ཞིག་ལ་གོ་དགོས། འདི་ལྟར་བྱས་ཚེ་དམྱལ་བར་སྐྱེ་རྒྱུ་བླ་ན་མེད་པ་ཡིན་པར་འཆད་པ་ཡིན་ནོ། །
 བསྡུས་དོན། 
བསམ་པ་ཐག་པ་ཞེས་པ་ནི་ཁ་ཙམ་ཚིག་ཙམ་གྱི་བསམ་བློ་མ་ཡིན་པར་སྙིང་ཐག་པ་ནས་ཡིད་ཆེས་དང་གུས་པ་ཆེན་པོ་དང་ལྡན་པའི་སྒོ་ནས། སྤྱིར་བཤགས་པ་དང་ཁྱད་པར་དུ་བྱང་ཆུབ་སེམས་བསྐྱེད་དེ་སེམས་ཅན་ཐམས་ཅད་ལ་དམ་བཅའ་བ་ལེན་པའི་སྐབས་སུ་མ་གཏོགས་མེད་པའི་སྙིང་པོའི་བསམ་བློ་ཞིག་ཡིན། འདི་ལྟར་མ་བྱས་ན་སྡིག་པ་ལས་གྲོལ་ཐབས་མེད་ཅིང་བྱང་ཆུབ་སེམས་ཀྱང་རྫུན་པ་ཁོ་ནར་འགྱུར་བས་བདེ་འགྲོར་སྐྱེ་ཐུབ་པ་མ་ཡིན་ནོ། །
 ལུང་ཁུངས།